Ny MacBook Pro med M3 chip introduceret

Apple har i nat dansk tid, introduceret en ny generation MacBook Pro, der nu kommer med M3 chippen.

Tre nyheder står klar efter at Apples “Scary Fast” event løb af stablen i nat. Her blev M3, M3 Pro og M3 Max chippen præsenteret, med endnu et løft i ydelse og effektivitet.

MacBook Pro er dermed sammen med den nye iMac de første computere, der kommer med den nye M3 chip.

Alle ændringer i den nye MacBook er mere eller mindre sket under hjelmen, med undtagelse af en ny farve – Space Black, som erstatter Space Grey i udgaven med M3 Pro og M3 Max. Skærmens lysstyrke er også blevet hævet en anelse fra 500 nits til 600 nits.

M3 chippen – Scary Fast

Som titlen på eventet også antydede, har vi med nogle uhyggeligt hurtige chips at gøre.

Ifølge Apple er ydelsen på M3 chippen hævet markant. M3 består stadig af 8 kerner, fordelt på 4 perfomance-kerner og 4 strømeffektive kerner.

De højtydende kerner er dog 30% hurtigere, mens de strømeffektive kerner er helt op til 50% hurtigere, sammenlignet med M1 chippen. I sidste ende skulle det resultere i 35% bedre CPU-ydelse, sammenlignet med M1.

Det største spring i CPU-ydelse er dog med M3 Max chippen, der er helt op til 80% hurtigere end M1 Max.

M3 – 8 kerner (4 performance + 4 efficiency) / op til 10 core GPU

M3 Pro – op til 12 kerner (6 performance + 6 efficiency) / op til 18 core GPU

M3 Max – op til 16 kerner (12 performance + 4 efficiency) / op til 40 core GPU

Grafikchippen har også fået en større overhaling, hvilket er op til 2,5x stærkere, sammenlignet med M1. Der nu også understøttelse af hardware-accelereret Ray Tracing og Mesh Shading, samt decoding af AV1 videoformatet.

Neural Engine er også blevet opgraderet, med op til 60% bedre ydelse.

Farvel til MacBook Pro 13″

På samme tid er det nu også slut med MacBook Pro 13″ med Touchbar. Pro-modellerne kommer udelukkende i 14″ og 16″.

MacBook Pro 14″ kommer med enten M3, M3 Pro eller M3 Max, afhængig af konfigurationen. 16″-udgaven kan udelukkende fås med M3 Pro eller M3 Max chip.

Priser og lancering

Den nye MacBook Pro i 14″ og 16″ lander allerede i butikkerne den 7. november.

De fås i to farver: Silver og en ny Space Black.

Priserne starter ved henholdsvis 14.999 kroner for 14 tommer-udgaven med M3 chip. 16 tommer-modellen starter fra 22.999 kroner med M3 Pro chip.